Fra på torsdag kan man se en vaskeægte klassiker på Himmerland Teater. For femte gang i Danmark i år.

Holbergs teaterstykke "Jeppe på Bjerget" fra 1722 er for nylig blevet opført fire steder i landet - senest i Aalborg. Men allerede fra torsdag kan man nu se Jeppe igen igen i Hobro. På Himmerlands Teater mener man, at der er plads til endnu en omgang.- Det er en dejlig komedie, der handler om rigtige mennesker, siger Finn Hviid Bredahl, der spiller drukkenbolten Jeppe, der vågner op i baronens seng. Komedien om den drikfældige Jeppe har været opført et utal af gange. For kun to måneder siden havde Aalborg Teater stykket på plakaten. Men det stopper ikke Himmerlands teater, der har haft planerne i tre år. - Fordi det er en rigtig god historie. Den gode gamle Ludvig skrev et rigtig godt manuskript, siger instruktør Ulla Thordal-Christensen.